
	UKMERGĖS RAJONO SAVIVALDYBĖS
TARYBA

	

	ŠVIETIMO, KULTŪROS, SPORTO IR JAUNIMO REIKALŲ KOMITETO

	POSĖDŽIO PROTOKOLAS



	2019 m. birželio 11 d. Nr. 27-2

	Ukmergė

	



Posėdis įvyko 2019 m. birželio 11 d. 14.00–15.00 val. 
Posėdžio pirmininkas – Andrius Kalesnikas, komiteto pirmininkas.
Posėdyje dalyvavo komiteto nariai: Audronė Augustėnienė, Andrius Kalesnikas, Aušrinė Stočkutė, Danutė Užkurėlytė.

Posėdyje dalyvavo:
Adolfas Girdžiūna, Ukmergės Antano Smetonos gimnazijos direktorius,
Vaidotas Kalinas, Švietimo ir sporto skyriaus vedėjas,
Alfonsas Prabišas, UAB „Ukmergės autobusų parkas“ direktorius,
Daiva Radvilienė, Strateginio planavimo ir biudžeto skyriaus vyriausioji specialistė,
Regina Razmienė, Ukmergės Užupio pagrindinės mokyklos direktorė,
Darius Varnas, savivaldybės administracijos direktorius,
Leonas Žuklys, Ukmergės „Šilo“ progimnazijos direktorius.

DARBOTVARKĖ:
1. Dėl maitinimo paslaugų organizavimo Ukmergės rajono bendrojo ugdymo mokyklose.
Pranešėjas – Vaidotas Kalinas, Švietimo ir sporto skyriaus vedėjas.
2. Dėl viešojo transporto lengvatų pedagogams ir mokiniams.
Pranešėjas – Vaidotas Kalinas, Švietimo ir sporto skyriaus vedėjas.

1. SVARSTYTA. Maitinimo paslaugų organizavimas Ukmergės rajono bendrojo ugdymo mokyklose.
Pranešėjas – Vaidotas Kalinas, Švietimo ir sporto skyriaus vedėjas, pateikė informaciją apie Ukmergės rajono ugdymo įstaigose organizuojamą maitinimą. Informavo, kad 14 ugdymo įstaigų gamina maistą savarankiškai, 10 – perka maitinimo paslaugą. Akcentavo, kad dėl paslaugos teikimo būdo, pasibaigus maitinimo paslaugų sutarčiai, buvo organizuoti pasitarimai su savivaldybės vadovais, atlikta kaštų analizė ir vietinių maitinimo paslaugų teikėjų apklausa, išklausyta mokyklų vadovų pozicija, įvertinti švietimo srities prioritetai. Kalbėjo, kad vietinių maitinimo paslaugų teikėjai dėl didelių investicijų ir reikalavimų nesutinka teikti šias paslaugas. 
Andrius Kalesnikas domėjosi gamybos išlaidomis savarankiškai gaminant maistą ir perkant šią paslaugą.
Daiva Radvilienė pateikė informaciją apie prognozuojamas sąnaudas organizuojant savarankišką maitinimą 10-yje mokyklų pirmaisiais metais. 
Adolfas Girdžiūna ir Leonas Žuklys išsakė pastebėjimą, kad dabartinių maisto tiekėjų produkcija nėra kokybiška, bet savarankiškas maisto gaminimas įstaigose pareikalaus daug išlaidų – naujos įrangos įsigijimas, naujų darbo vietų steigimas ir pan.
Regina Razmienė kalbėjo, kad ugdymo įstaigų vadovų laukia didelis iššūkis organizuojant savarankišką maitinimą.
Danutė Užkurėlytė išsakė pastebėjimą, kad siekiant užtikrinti maisto kokybės kontrolę, reikėtų svarstyti galimybę atlikti maisto tiekėjų auditą.
Komitete diskutuota dėl galimybių pirkti maitinimo paslaugą tik iš vieno tiekėjo; dėl galimybių pirkti iš vietinių ūkių produkciją; dėl galimybių atlikti maisto tiekėjų kokybės patikrinimo auditus.

2. SVARSTYTA. Viešojo transporto lengvatos pedagogams ir mokiniams.
Pranešėjas – Vaidotas Kalinas, Švietimo ir sporto skyriaus vedėjas, pateikė informaciją apie Lietuvos Respublikos transporto lengvatų įstatymo (toliau – Įstatymas) nuostatas, kurios numato, kad teisę įsigyti važiavimo bilietą su nuolaida turi mokiniai, kurie mokosi mokyklose pagal bendrojo ugdymo programas (terminuotą vardinį važiavimo bilietą – su 80 procentų nuolaida ir vienkartinį važiavimo bilietą – su 50 procentų nuolaida). Pristatė UAB „Ukmergės autobusų parkas“ keleivių vežimo miesto maršrutais tarifus. Informavo, kad Ukmergėje mokiniams taikoma 80 procentų nuolaida terminuotam vardiniam važiavimo bilietui įsigyti. Taip pat Įstatymas numato, kad savivaldybės savo nustatyta tvarka gali papildomai leisti įsigyti važiavimo vietinio (miesto ir priemiestinio) reguliaraus susisiekimo autobusais bilietus su nuolaida ir kitų kategorijų asmenims. Su šiomis lengvatomis susijusias išlaidas savivaldybės kompensuoja iš savo biudžeto lėšų.
Akcentavo, kad Ukmergės rajono savivaldybės tarybos 2018 m. spalio 25 d. sprendimu Nr. 7-241 patvirtintoje Ukmergės rajono mokytojų profesijos prestižo didinimo ir jaunų pedagogų pritraukimo programoje yra numatyta įteisinti, kad mokytojams, važiuojantiems autobusais vietinio susisiekimo miesto maršrutais, pateikusiems mokytojo pažymėjimą, būtų taikoma 100 proc. nuolaida.
Andrius Kalesnikas domėjosi galimybėmis nustatyti 1 euro mėnesinio bilieto kainą. Kalbėjo apie galimybę sudaryti viešuoju transportu besinaudojančių mokinių sąrašus ir juos pateikus UAB „Ukmergės autobusų parkas“ pagaminti vardinius nemokamo važiavimo bilietus.
Alfonsas Prabišas supažindino su bilietų gaminimo procesu. Siūlė svarstyti galimybę pedagogams, pateikus pedagogo pažymėjimą, įsigyti mėnesinį važiavimo bilietą su 80 procentų nuolaida. Išsakė pastebėjimą, kad Ukmergės rajono savivaldybės mokyklinių autobusų naudojimo tvarkos apraše yra numatyta galimybė mokiniams, kurie mokosi pagal priešmokyklinio ir bendrojo ugdymo programas ir gyvenantiems kaimuose (miesteliuose) toliau kaip 3 kilometrai nuo mokyklos, neatlygintinai važiuoti į mokyklas ir į namus. Kalbėjo apie galimybę šio aprašo nuostatas pritaikyti ir miesto ugdymo įstaigų mokiniams.
Komitete diskutuota dėl galimo papildomų maršrutų poreikio padidėjus važiuojančiųjų skaičiui; dėl viešojo transporto lengvatų kitų sričių specialistams; dėl apskaitos organizavimo įteisinus nemokamą viešąjį transportą; dėl galimų išlaidų ir papildomų lėšų poreikio įteisinus viešojo transporto lengvatas pedagogams ir mokiniams; dėl galimybių sukurti „Ukmergiškio pažymėjimą“, kuris už 1 euro metinį mokestį leistų važiuoti miesto autobusais nemokamai.
NUSPRĘSTA: rekomenduoti savivaldybės administracijos Švietimo ir sporto skyriui parengti sprendimo projektą, numatant galimybę: 
1. Ukmergės miesto ugdymo įstaigų pedagogams (pateikus pedagogo pažymėjimą) įsigyti mėnesinį bilietą su 80 procentų nuolaida;
2. pagal ugdymo įstaigų pateiktus mokinių, besinaudojančių viešuoju transportu sąrašus, pagaminti nemokamo viešojo transporto bilietus nurodytiems mokiniams.
__________________

Komiteto posėdžio metu daromas garso įrašas. Kilus abejonių dėl protokolo teisingumo, su posėdžio garso įrašu galima susipažinti Sekretoriate.


Posėdžio pirmininkas				Andrius Kalesnikas 


Protokolą rašė 				Natalja Miklyčienė

